Figeľ, Ján, 1. podpredseda vlády a minister dopravy, výstavby a regionálneho rozvoja SR (2011-09-14):
Ďakujem pekne. Ja som chcel poprosiť o krátke vystúpenie preto, lebo nezvyknem o polnoci rozprávať, ale pán kolega Mikolaj tu poúča všetkých, ako treba súťažiť, ako treba stavať. Štyri roky ste boli veľmi blízko toho všetkého aj s pánom kolegom Štefanovom. Čo ste ukázali? Čo pri Žiline alebo inde na Slovensku? Koľko kolovo ste súťažili? Jeden s jedným súťažil. Nechcel som vystupovať, ale potrebujem sa k tomu vrátiť, pretože sa mi zdalo, že pred rokom, konkrétne v decembri, na mimoriadnej schôdzi, ktorú ste zvolali, sa povedalo k diaľniciam všetko a mojím cieľom bolo odpolitizovať túto agendu. Pretože diaľnice potrebujú kvalitu, zdravý rozum, svedomie, bezpečnosť a všetko, čo má znamenať 21. storočie v doprave. To, čo ste popodpisovali a čo tu obhajujete ešte stále, bola grécka cesta. Totálne grécka cesta v strednej Európe. Tri PPP projekty, jeden bude teraz dokončený, pozývam vás na otvorenie všetkých, aby sme videli, o čom to je. (Reakcia z pléna.) Áno, áno, ja len vám dopoviem k tomu viac vecí. Dva padli, s tým tretím kumulatívne 600 až 700 mil. Viete, koľko to je v eurách? Percento, ktoré Slovensko vyprodukuje, by platilo 30 rokov len za tých 150 kilometrov a nie za ďalšie. Čo poviete na východe, na juhu a inde na Slovensku? Nikdy sme toľko ani nedávali ročne na výstavbu, koľko by sme platili len za tie dohodnuté a nakontrahované balíky. Dva z nich sú minulosťou, jeden z nich bude finalizovaný. Teraz nám vychádzajú zo súťaží ceny na slovenskej geológii, na slovenskom teréne zhruba 6 mil. na kilometer, diaľničné ceny. Diaľnica je 26 metrov široká, je oveľa mohutnejšia než rýchlostná cesta. Rýchlostná cesta nemá ani 50 kilometrov od Nitry a ročne, keby to bolo na cenu diaľnice a keby sme ju stavali tak, ako ich dnes realizujeme, by nás vyšla teda zhruba, hovorím len hrubé, hrubé prepočty, 50 krát 6, je koľko, pán Mikolaj? Presne 300. A dnes pri nastavení štát a eurofondy väčšinu platí Brusel, menšinu Bratislava. My budeme ročne platiť za túto cestu, 125 plus valorizačné každý rok navyše, miliónov eur 30 rokov. Ja neviem, či tu ešte budem, tí mladší tu budú, ale my 30 rokov budeme toto platiť. Preto to pripomínam, lebo je to zodpovednosť. Vy tu teoretizujete, čo by bolo treba, akoby bolo treba. My zodpovedáme za to teraz, či potom a či budete znovu robiť také pokusy, jak ste robili, neviem, ale verím, že táto krajina zdravým rozumom a svedomím sa nevráti k takým kontraktom. Pretože ak vyhrali firmy, ktoré predtým tam pripravovali stavbu, tak asi vedia, čo pripravovali, a keď dokázali ponúknuť polovičné ceny na konštrukčných nákladoch, tak ich neponúkli preto, aby zdiskreditovali svoje meno, ale preto, aby stavali, preto, aby mohli aj ďalšie úseky rozvíjať a nie prežívať len dôsledky krízy. Ja som veľmi rád, že na Slovensku je dnes veľký záujem o výstavbu, že v konkurzoch je množstvo firiem a konzorcií, a ubezpečujem vás, že to nie je proti kvalite, ale kvalita je nevyhnutným kritériom. A spomínam vám vaše dedičstvo, pri Svidníku rok a pol rozpadnutá cesta, najdlhšie, najväčšie korčuliarske klzisko na európskom kontinente za 25 mil. eur rok a pol ladom. To vás netrápilo? Po druhé. To, čo sa stalo pri Studenci okrem ťažkých úrazov, resp. smrteľných úrazov, prestrihávanie pásky tesne pred voľbami a odstavenie cesty po voľbách, lebo bola nekvalitne narýchlo urobená. Keby ste toto nerozprávali, čo tu rozprávate, tak by som ani ja nevystupoval, ale cítim, že pri diaľniciach je potrebné o to viac, že ide o obrovské investície, o obrovské dôsledky uplatňovať transparentnosť, zodpovednosť, kvalitu, bezpečnosť. A to všetko, čo znamená nakoniec hospodársky rozvoj, regionálny rozvoj a aj sociálny prospech Slovenska. Posledné, čo som chcel povedať, je, my sme ako Kresťanskodemokratické hnutie podpisovali túto vládu, koaličnú dohodu na štyri roky. Premiérka je súčasťou tejto dohody, aj môj podpis je medzi piatimi. KDH aj v tomto parlamente, klub za KDH ako celok podporuje túto koalíciu a jej premiérku vo vláde. Tak bude aj hlasovať. Chcem to vyjadriť aj na základe toho, čo tu odznieva, a zároveň vyjadriť nádej, že najštíhlejšia, svojím spôsobom možno zložitá, ale reformná vláda na Slovensku v čase krízy prinesie dobré rozhodnutia a jej rozhodnutia prinesú dobré ovocie, tak ako to môžete vidieť pri diaľniciach. Ďakujem pekne. (Potlesk.)